এতে আরো বলা হয়েছে, গত ১৩ জুন চলতি বছরের সর্বোচ্চ ৪ হাজার ৮৭৬ মেগাওয়াট বিদ্যুৎ উৎপন্ন হয়েছিল।    জ্বালানি তেলনির্ভর নতুন ১৭টি বিদ্যুৎ কেন্দ্রের জন্য তেল পরিবহনের বিষয়ে রেল বিভাগ, বিদ্যুৎ বিভাগ ও বিপিসির মধ্যে সম্পাদিত এক সমঝোতা স্মারক অনুষ্ঠানে জ্বালানি উপদেষ্টা জানান, দেশে এখন প্রতিদিন গড়ে ৫ হাজার মেগাওয়াটের মতো বিদ্যুৎ উৎপন্ন হচ্ছে।    তিনি আরো জানান, গত বছরের তুলনায় এই বছর, এই সময়ে প্রায় ১ হাজারের মতো বেশি বিদ্যুৎ উৎপন্ন হয়েছে। আমরা ৫ হাজারের অল্প নিচে আছি। কোনো সময় পিক  আওয়ারে আমরা ৪ হাজার ৮০০-এর উপরে গেছি।    আওয়ামী লীগ নেতৃত্বাধীন মহাজোট সরকারের আমলে নতুন করে প্রায় ১ হাজার মেগাওয়াট বিদ্যুৎ জাতীয় গ্রিডে যোগ হয়েছে বলেও দাবি করেন তৌফিক-ই-ইলাহী।     গ্যাস সঙ্কট ও পুরানো যন্ত্রাংশের কারণে সক্ষমতা থাকা সত্ত্বেও আরো প্রায় ১ হাজার মেগাওয়াট বিদ্যুৎ উৎপাদন করা যাচ্ছে না-এ কথা জানিয়ে তিনি আরো বলেন, ২ হাজার মেগাওয়াটের মতো নতুন ক্যাপাসিটি অ্যাডিশন হয়েছে। কিন্তু উৎপাদন হয়তো ২ হাজার মেগাওয়াট হচ্ছে না, কারণ আমাদের গ্যাসের স্বল্পতা আছে, মেশিনগুলোও সব পুরনো ছিল।